ตลาดบอนด์โลกช็อกยิลด์ขึ้นแรงผิดปกติ
เฟดเสียงแตก ทำตลาดพันธบัตรโลกปั่นป่วน ผลตอบแทนในสหรัฐญี่ปุ่น เด้งขึ้นแรงผิดปกติ ต้นเหตุขายหุ้น
24 พ.ค. 2556

เฟดเสียงแตก ทำตลาดพันธบัตรโลกปั่นป่วน ผลตอบแทนในสหรัฐญี่ปุ่น เด้งขึ้นแรงผิดปกติ ต้นเหตุขายหุ้น
นายวิศิษฐ์ องค์พิพัฒนกุล กรรมการผู้จัดการ บริษัทหลักทรัพย์ (บล.) ทรีนีตี้ กล่าวว่า ตลาดพันธบัตรเกิดภาวะช็อก ภายหลังเฟดเสียงแตกเรื่องมาตรการคิวอี ที่มีการซื้อพันธบัตรจำนวน 8.5 หมื่นล้านเหรียญสหรัฐต่อเดือน ส่งผลให้เส้นอัตราผลตอบแทน (บอนด์ยิลด์) ของพันธบัตรสหรัฐ อายุ 10 ปี ขึ้นแรงผิดปกติในวันที่ 22 พ.ค.ที่ผ่านมา จากระดับ 1.9% เป็น 2.05% หรือปรับขึ้นคืนเดียวตามเวลาของประเทศไทยถึง 8% และส่งผลให้บอนด์ยิลด์พันธบัตรรัฐบาลญี่ปุ่น อายุ 30 ปี ขึ้นแรงเช่นกัน จาก 1.78% เป็น 1.88% เท่ากับ 5.6% ในวันที่ 23 พ.ค.ที่ผ่านมา 
“บอนด์ยิลด์ที่ขึ้นผิดปกติ ทำให้คนที่ลงทุนในพันธบัตรขาดทุน เมื่อต้องมาร์กราคาตามตลาดและปรับตัวไม่ทัน จึงต้องขายหุ้นออกมา จึงผลให้ราคาหุ้นปรับตัวลงแรงทั่วโลก แต่คาดว่าเป็นสถานการณ์เพียงช่วงสั้นๆ และนักลงทุนจะต้องติดตามบอนด์ยิลด์อย่างใกล้ชิด หากกลับเข้าสู่ปกติตลาดหุ้นก็จะดีขึ้นเองตามสภาพคล่องที่มีอยู่สูงทั่วโลก” นายวิศิษฐ์ กล่าว
ด้าน น.ส.อริยา ติรณะประกิจ รองกรรมการผู้จัดการ สมาคมตลาดตราสารหนี้ไทย เปิดเผยว่า ตลาดพันธบัตรของสหรัฐและญี่ปุ่นผิดปกติ โดยผลตอบแทนในสหรัฐมากกว่า 2% 
สำหรับตลาดตราสารหนี้ไทยในวันที่ 23 พ.ค. มีมูลค่าการซื้อขายรวม 103,641 ล้านบาท และเห็นภาพชัดเจนว่าอัตราผลตอบแทนก็ปรับตัวเพิ่มขึ้น โดยพันธบัตรอายุ 5 ปี เพิ่มขึ้นจาก 2.98% มาอยู่ที่ 3.01% และอายุ 10 ปี ปรับตัวขึ้นมา 0.05% มาอยู่ที่ 3.36% 
ด้านนักลงทุนต่างชาติมีการเข้าซื้อพันธบัตรระยะสั้นและระยะยาว โดยมียอดซื้อสุทธิเท่ากับ 1,882 ล้านบาท กลุ่มบริษัทหลักทรัพย์จัดการกองทุนซื้อสุทธิ 11,805 ล้านบาท และกลุ่มบริษัทจดทะเบียนในประเทศซื้อสุทธิ 8,468 ล้านบาท ขณะที่เงินบาทอ่อนมาแตะระดับ 30 บาทต่อเหรียญสหรัฐ คาดคงเป็นสถานการณ์ในช่วงเวลาสั้นๆ